Nov 30,2016
80,000 కోట్ల మొండి బకాయిలు..
- కేవలం మూడు మాసాల్లోనే..ొ పీఎస్‌బీలకు రాని బాకీల దెబ్బ ొ ఇనుము,ఉక్కు రంగంలోనే అధికం: మంత్రి సంతోష్‌ కుమార్‌ వెల్లడి
న్యూఢిల్లీ : ప్రస్తుత ఆర్థిక సంవత్సరం సెప్టెంబర్‌తో ముగిసిన మూడు నెలల కాలానికి ప్రభుత్వ రంగ బ్యాంకులకు రూ.80వేల కోట్ల స్థూల నిరర్థక ఆస్తులు (ఎన్‌పీఏలు) పెరిగాయి. క్రితం సెప్టెంబర్‌ 30 నాటికి పీిఎస్‌బీల స్థూల ఎన్‌పీఏలు రూ.6,30,323 కోట్లకు ఎగిశాయి. జూన్‌ ముగింపు నాటికి ఈ పారు బకాయిలు 5,50,346 కోట్లుగా ఉన్నాయి. కాగా గత త్రైమాసికంలో 79,977 కోట్ల మొండి బాకీలు పెరిగాయని ఆర్థిక శాఖ సహాయ మంత్రి సంతోష్‌ కుమార్‌ గంగ్వార్‌ మంగళవారం రాజ్యసభకు తెలిపారు. మొండి బాకీల నియంత్రణకు ప్రభుత్వం పలు చర్యలు తీసుకుంటుందన్నారు. ప్రధానంగా మౌలిక వసతులు, విద్యుత్‌, టెక్స్‌టైల్‌, స్టీల్‌ రంగాల నుంచి అత్యధికంగా మొండి బాకీల బెడద ఉందన్నారు.
బ్యాంకులు, విత్త సంస్థల రికవరీ సామర్థ్యాన్ని పెంచడానికి బ్యాంకుల దివాల కోడ్‌ (ఐబీసీ) మరియు సెక్యూరిటైజేషన్‌ అండ్‌ రికన్‌స్ట్రక్చన్‌ ఆఫ్‌ ఫైనాన్సీయల్‌ అసెట్స్‌ అండ్‌ ఎన్‌ఫోర్స్‌మెంట్‌ ఆఫ్‌ సెక్యూరిటీ ఇంటరెస్ట్‌ (సర్పేసీి)లో సవరణలు చేపడుతున్నామన్నారు. కార్పొరేట్‌ మొండి బాకీల పునరుద్దరణ కోసం ఆర్‌బీఐ సంయుక్త ఫోరమ్‌, స్ట్రటజిక్‌ డెట్‌ రికన్‌స్ట్రక్చరింగ్‌ స్కీమ్‌ను ఏర్పాటు చేస్తుందన్నారు. మరో ప్రశ్నకు మంత్రి సమాధానం ఇస్తూ గత జూన్‌ ముగింపు నాటికి ఇనుము, స్టీల్‌ రంగాలకు రూ.2.80 లక్షల కోట్ల రుణాలు మంజూరు చేయబడ్డాయని తెలిపారు. ఇందులో 1.24 లక్షల కోట్లు లేదా 44.54 శాతం మొండి బాకీలుగా మారాయన్నారు. ఇప్పటి వరకు కార్పొరేట్‌ రుణాల మాఫీ ఏది జరగలేదన్నారు. ఆర్‌బీఐ విధివిధానాల ప్రకారమే మొండి బాకీలు రద్దు జరుగుతుందన్నారు. 2016 జూన్‌తో ముగిసిన త్రైమాసికంలో రూ.15,163 కోట్ల మొండి బాకీలను పలు బ్యాంకులు రద్దు చేశాయి. క్రితం ఆర్థిక సంవత్సరంలో ప్రభుత్వ రంగ బ్యాంకులు మొత్తంగా రూ.59,547 కోట్లు రద్దు చేయగా, ప్రయివేటు విత్త సంస్థలు రూ.12,017 కోట్లను రద్దు చేశాయి.
స్టేట్‌ బ్యాంకు ఆఫ్‌ ఇండియా (ఎస్‌బీఐ) లిక్కర్‌ డాన్‌ విజయ మాల్యాకు చెందిన రూ.1200 కోట్లు రద్దు చేసిందని ఈ మధ్య కాలంలోనే వార్తలు వచ్చాయి. 63 మందికి చెందిన సుమారు రూ.7వేల కోట్ల పైగా రద్దు చేసిందని సమాచారం. ఇక 2013, 2015 ఆర్థిక సంవత్సరాల్లో 29 ప్రభుత్వ రంగ బ్యాంకులు రూ 1.14 లక్షల కోట్లను రాని బాకీలుగా తేల్చి రద్దు చేశాయి. గడిచిన మూడు ఆర్థిక సంవత్సరాల్లో ఎస్‌బీఐకి రూ 40,084 కోట్ల మొండి బాకీలు గండి కొట్టాయి.
మీ స్నేహితులకు రికమెండ్ చెయ్యండి